
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 13.06.2007

Nr.  Pl-x 343


RAPORT

asupra propunerii legislative pentru modificarea Legii nr. 10/2001
 privind regimul juridic al unor imobile preluate în mod abuziv 
în perioada 6 martie 1945 – 22 decembrie 1989

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, trimisă cu adresa  Pl-x 343 din 2 mai 2007, înregistrată sub nr. 31/550 din 3 mai  2007.    

Potrivit prevederilor art. 73  pct.3 lit.m) şi art. 75 din Constituţia României, republicată, şi ale art.92 alin. (9) pct.2 lit.i), din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 26 aprilie 2007.

Consiliul Legislativ a avizat favorabil propunerea legislativă, cu  unele observaţii, conform avizului nr. 1794 din 27 decembrie 2006.

Consiliul Economic şi Social  a avizat negativ iniţiativa legislativă, conform avizului nr.2956 din 11 decembrie 2006.

Guvernul, prin punctul  de vedere transmis cu adresa nr. 97 din 11 ianuarie 2007, nu susţine adoptarea acestei iniţiative legislative. 

Comisia  pentru  administraţie publică, amenajarea  teritoriului şi  echilibru  ecologic, a avizat   negativ iniţiativa legislativă, conform avizului  nr.26/1618  din 15 mai  2007.

Comisia  pentru  drepturile omului, culte şi problemele minorităţilor naţionale, a avizat favorabil iniţiativa legislativă, conform avizului  nr.25/313  din 9 mai  2007.

                     Propunerea legislativă supusă dezbaterii are ca obiect de reglementare  modificarea  Legii nr.10/2001, în  vederea  revenirii la soluţia juridică anterioară modificării introduse  prin Titlul I din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente. În acest sens, se propune ca, în situaţia imobilelor ocupate de unităţi şi instituţii de învăţământ  din sistemul de stat, de unităţi sanitare şi de asistenţă  medico-socială, precum şi de instituţii publice, despăgubirea foştilor proprietari să se facă prin măsuri  reparatorii în echivalent şi nu în natură.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionat, din zilele de 12 şi 13 iunie 2007.
La lucrările Comisiei au participat, în calitate de invitaţi, din partea Ministerului Educaţiei Cercetării şi Tineretului, doamna Gabriella Pasztor, secretar de stat, iar din partea Autorităţii Naţionale pentru Restituirea Proprietăţiilor, doamna Ana - Maria Valica, director. Din partea iniţiatorilor,  a participat la dezbateri domnul  deputat Adrian Moisoiu. 
La această iniţiativă legislativă  s-a depus  un set de amendamente  formulate de către doamnele deputat Aurelia Vasile şi Mirela Adomnicăi, precum şi de către  domnii deputaţi Eugen Nicolicea, Florin Iordache şi George Băeşu, prin care  se propune modificarea  unor  articole  din Legea  nr.10/2001, altele  decât cele  vizate prin iniţiativa legislativă  supusă  dezbaterii.
                    Din numărul total de 28 membri ai Comisiei juridice, de disciplină şi imunităţi au participat  la dezbateri 15 deputaţi.
În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a constatat că modificările propuse  reprezintă o abatere de la textul constituţional care consacră principiul garantării proprietăţii private. 
De asemenea, s-a mai constatat că pentru a nu aduce atingere activităţilor desfăşurare în imobilele ce urmează a fi restituite, în textul actual al legii se prevede soluţia menţinerii afectaţiunii speciale a imobilului  pe o perioadă rezonabilă de până la 3 ani, pentru imobilele ocupate de instituţii publice şi culturale şi de până la 5 ani pentru imobilele ocupate de unităţi şi  instituţii  de învăţământ din sistemul de stat, unităţi sanitare şi de asistenţă socială medico-sociale din sistemul public. Prin această limitare s-a mai urmărit, în acelaşi timp, ca proprietarul să nu fie vătămat în  exerciţiul dreptului său de proprietate recunoscut după urmarea procedurilor prevăzute de Legea nr.10/2001.
 

Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru  modificarea Legii nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 
Potrivit prevederilor art.104 alin. (3) din Regulamentul Camerei  Deputaţilor, republicat, anexăm la  prezentul raport, amendamentele  formulate  de către doamnele deputat Aurelia Vasile şi Mirela Adomnicăi, precum şi de către  domnii deputaţi Eugen Nicolicea, Florin Iordache şi George Băeşu. Precizăm că, întrucât   în cadrul dezbaterilor  generale  a fost  formulată propunerea  de respingere a iniţiativei legislativei, care  a fost  adoptată  cu majoritatea  voturilor celor prezenţi,  aceste amendamente   nu  au  mai fost  supuse  dezbaterii şi  votului.
                         PEŞEDINTE,                                                 SECRETAR, 
                        Sergiu ANDON                                             George BĂEŞU      
                                                                                                                                                                                                                Consilier,
Dumitra Diaconu
Anexa                                                                                                           Pl-x 343/2007
Amendamente
  care   nu  au  mai  fost  supuse  votului, întrucât,  după  dezbaterile  generale, 
s-a  admis propunerea  de  respingere  a iniţiativei  legislative
	Nr. crt.
	Text  în vigoare  din Legea  nr.10/2001
	Amendamente  propuse 
(autorul amendamentului)
	Motivare

	1
	       Art. 1, alin. (1) 

        Imobilele preluate în mod abuziv de stat, de organizaţiile cooperatiste sau de orice alte persoane juridice în perioada 6 martie 1945 – 22 decembrie 1989, precum şi cele preluate de stat în baza Legii nr.139/1940 asupra rechiziţiilor şi nerestituite, se restituie, în natură, în condiţiile prezentei legi.
	       Art. 1, alin. (1) 

       Imobilele preluate în mod abuziv de stat, de organizaţiile cooperatiste sau de orice alte persoane juridice în perioada 6 martie 1945 – 22 decembrie 1989, precum şi cele preluate de stat în baza Legii nr.139/1940 asupra rechiziţiilor şi nerestituite, se restituie, în natură, numai în condiţiile prezentei legi.
         Autori: deputaţii Aurelia  Vasile, Mirela  Adomnicăi, Eugen Nicolicea, Florin Iordache şi  George Băeşu. 

	        Pentru  corelare  cu  prevederile  din Legea nr.58/1991, art.77 şi Legea nr. 47/1992, art.26 alin (3), care prevedeau reglementarea printr-o lege specială a reparări daunelor suferite ca urmare a preluării abuzive de către stat a unor bunuri.

	2
	        Art. 2, alin. (1), lit. a) 

         (1) In sensul prezentei legi, prin imobile preluate în mod abuziv se înţelege :

         a) imobilele naţionalizate prin Decretul nr.92/1950 pentru naţionalizarea unor imobile, cu modificările şi completările ulterioare, prin Legea nr.119/1948 pentru naţionalizarea întreprinderilor industriale, bancare, de asigurări, miniere şi de transporturi, precum şi prin alte acte normative de naţionalizare;
	        Art. 2 alin. (1), lit. a) 

        (1) In sensul prezentei legi, prin imobile preluate în mod abuziv se înţelege :

       a) imobilele naţionalizate prin Decretul nr.92/1950 pentru naţionalizarea unor imobile, cu modificările şi completările ulterioare, prin Legea nr.119/1948 pentru naţionalizarea întreprinderilor industriale, bancare, de asigurări, miniere şi de transporturi, precum şi prin alte acte normative de naţionalizare,numai  dacă naţionalizarea s-a făcut fără respectarea prevederilor legale în vigoare la data respectivă;

        Autori: deputaţii Aurelia  Vasile, Mirela  Adomnicăi, Eugen Nicolicea, Florin Iordache şi  George Băeşu.

	        Pentru  conformitate  cu Deciziile Curţii Constituţionale numerele 3, 21 şi 27 din 1993.

	3
	         Art. 2, alin. (1) lit. b)

          b) imobilele preluate prin confiscarea averii, ca urmare a unei hotărâri judecătoreşti de condamnare pentru infracţiuni de natură politică, prevăzute de legislaţia penală, săvârşite ca manifestare a opoziţiei faţă de sistemul totalitar comunist;
	         Art. 2, alin. (1) lit. b)

          b) imobilele preluate prin confiscarea averii, ca urmare a unei hotărâri judecătoreşti de condamnare numai pentru infracţiuni de natură politică, prevăzute de legislaţia penală, săvârşite ca manifestare a opoziţiei faţă de sistemul totalitar comunist, dacă s-a admis acţiunea în anulare printr-o hotărâre judecătorească definitivă şi irevocabilă ;
         Autori: deputaţii Aurelia  Vasile, Mirela  Adomnicăi, Eugen Nicolicea, Florin Iordache şi  George Băeşu.
	        Pentru a se certifica natura condamnării şi a caracterului manifestării opoziţiei.

	4
	        Art. 2, alin. (1) lit. d)

         d) imobilele preluate de stat pentru neplata impozitelor ca urmare a unor măsuri abuzive impuse de stat, prin care drepturile proprietarului nu puteau fi exercitate;
	        Art. 2, alin. (1) lit. d)

         d) imobilele preluate de stat pentru neplata impozitelor ca urmare a unor măsuri abuzive impuse de stat, prin care drepturile proprietarului nu puteau fi exercitate, situaţie constatată printr-o hotărâre judecătorească definitivă şi irevocabilă;
         Autori: deputaţii Aurelia  Vasile, Mirela  Adomnicăi, Eugen Nicolicea, Florin Iordache şi  George Băeşu.

	        Pentru a evita situaţii de interpretare abuzivă.

	5
	       Art. 2, alin. (1) lit. h)

        h) orice alte imobile preluate de stat cu titlu valabil, astfel cum este definit la art.6 alin.(1) din Legea nr.213/1998 privind proprietatea publică şi regimul juridic al acesteia, cu modificările şi completările ulterioare;


	        Art. 2, alin. (1) lit. h)

       h) orice alte imobile preluate de stat fără titlu valabil, astfel cum este prevăzut la art.6 alineatele (2) şi (3) din Legea nr.213/1998 privind proprietatea publică şi regimul juridic al acesteia, cu modificările şi completările ulterioare;
         Autori: deputaţii Aurelia  Vasile, Mirela  Adomnicăi, Eugen Nicolicea, Florin Iordache şi  George Băeşu.
	        Pentru concordanţa legislativă cu Legea nr.213/1998. 

